# בנימין הרלינג

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

הרב שמואל בנימין הרלינג (כ"ד אדר תרצ"ו 18 במרץ 1936 - כ' תשרי תש"ס 19 באוקטובר 2000) - רב ומחנך, אשר נפל בקרב ירי שהתפתח בהר עיבל שליד שכם, לאחר שמחבלים פלסטינים פתחו באש על קבוצת מטיילים.

שמואל בנימין הרלינג נולד לרחל ויהושע הרלינג בכ"ד באדר תרצ"ו באיצקן, בבוקובינה אשר ברומניה. באוקטובר 1941 גורש עם משפחתו ועוד כ־150 אלף יהודים לטרנסניסטריה, במה שכונה "צעדת מוות", שם שהו עד לשחרורם בידי הרוסים במרץ 1945, כאשר פחות ממחצית מהיהודים שגורשו שרדו. חויה זו היא שגרמה לו לרצות להיות חייל קרבי בצבא העברי. בסוף שנת 1945 עלה לישראל עם הוריו, לאחר שקיבלו סרטיפיקט מידי הבריטים.

המשפחה שהתיישבה בתל אביב, שלחה אותו ללמוד בבית הספר "מוריה" בתל אביב, ולהיות חניך בתנועת בני עקיבא. בגיל התיכון הגיע לישיבת בני עקיבא כפר הרואה עם קבוצת שבט "איתנים" שמדריכם היה הרב חיים דרוקמן. ולאחר מכן השתתף עם חברי גחל"ת, בייסוד והקמת ישיבת כרם ביבנה, ישיבת ההסדר הראשונה, לאחר מכן עלה לירושלים לישיבת מרכז הרב שם הוסמך לרבנות, והיווה ביחד עם חבריו לספסל הלימודים את דור התלמידים הראשון של הרב צבי יהודה קוק.

בגיל 22 התגייס לנח"ל המוצנח במסגרת שירות ההסדר שלו, שבו שימש כקומונר בתנועת בני עקיבא ואף שימש כר"מ בישיבת בני עקיבא בשדה יעקב. לאחר שהשתחרר מהצבא שימש כמדריך בישיבת נתיב מאיר. לפני סוף לימודיו בישיבה התחתן עם ברכה ובמהלך נישואיהם נולדו להם שמונה ילדים. שימש 19 שנים כרב ומחנך בישיבת בני עקיבא כפר הרואה, תחת הנהגתו של הרב משה צבי נריה והיווה לתלמידיו דגם של רב וצנחן באמצע שנות הששים, דבר שהיה נדיר באותה תקופה, ואכן רבים מתלמידיו פנו לשירות צבאי קרבי, והיו מראשוני הדתיים בסיירות המובחרות, כמו סיירת שקד.

לאחר ייסוד גוש אמונים והקמת ההתנחלויות, עבר לגור בקדומים ושימש שם 19 שנים נוספים כראש בית המדרש הגבוה באלון מורה וכן במגוון תפקידי חינוך נוספים.

בחוגי ישיבת מרכז הרב הרב הרלינג נחשב לדמות מופת ובעל הנהגות מיוחדות ואף זכה לכינוי "בנימין הצדיק" בשל כך. לאחר מותו קובצו סיפורי מופת עליו בספר זיכרון בשם "איש ימינך". בספר נחשף המאפיין המובהק של אישיותו, בה היה שונה מבני דורו הרבנים ומכלל הנוף הרוחני בו פעל: צדיקות קיצונית, לעתים קרובות סגפנית, והקפדה מחמירה מאוד על אמת בדיבור ובמעשה. הרב הרלינג דרש מעצמו שלמות, ודרישה זו היא שהשפיעה יותר מכל על תלמידיו לדורותיהם. היא גם הניעה אותו להמנע מלקבל תפקידים רבניים ומנהיגותיים מובהקים, להם היה ראוי על פי כל נורמה מקובלת בסביבתו.

בכ' בתשרי תשס"א (2000), שבוע אחרי עזיבת צה"ל את קבר יוסף, יצא יחד עם קבוצת מתנחלים לסיור בהר עיבל לתצפית על שכם וקבר יוסף, לשם "שבועת אמונים ליוסף" כהגדרת הקבוצה. אחרי תפילה במקום הותקפו על ידי ערבים ממחנה הפליטים עסכר. למרות גילו המתקדם נטל חלק בקרב יריות ממושך כנושא נשק, ביחד עם ארבעת החיילים המלווים מטעם חטיבת השומרון. בשלב מסוים הוא נפגע בלבו ונהרג במקום. נקבר בקדומים והוא בן 64.

## [עריכה] לקריאה נוספת

- יואב שורק (עורך), איש ימינך: חייו ודרכיו של הרב שמואל בנימין הרלינג - ליקוטי מעשים מתלמידיו, בני ביתו ומכריו, תשס"ג
- הספר השלם "איש ימינך" נמצע ברשת: http://www.tsel.org/ravherling/

## [עריכה] קישורים חיצוניים

- דף לזכר בנימין הרלינג, באתר לזכר האזרחים חללי פעולות האיבה של המוסד לביטוח לאומי
- תחקיר צה"ל: המח"ט אישר הטיול בניגוד להוראות, אתר YNET

מקור: http://he.wikipedia.org../../../%D7%91/%D7%A0/%D7%99/%D7%91%D7%A0%D7%99%D7%9E%D7%99%D7%9F_%D7%94%D7%A8%D7%9C%D7%99%D7%A0%D7%92.html

קטגוריות: חללי טרור ישראלים | רבני הציונות הדתית | רבנים ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש